## Odluka o izmjeni i dopuni Odluke o sanaciji i restrukturiranju Riječke banke d.d., Rijeka

### NN 20/1998 (17.2.1998.), Odluka o izmjeni i dopuni Odluke o sanaciji i restrukturiranju Riječke banke d.d., Rijeka

# **VLADA REPUBLIKE HRVATSKE**

Na temelju članka 11., a u svezi sa člancima 12. do 17. Zakona o sanaciji
i restrukturiranju banaka ("Narodne novine", broj 44/94), Vlada Republike
Hrvatske je na sjednici održanoj 12. veljače 1998. godine, donijela

## **ODLUKU**

### **O IZMJENI I DOPUNI ODLUKE O SANACIJI I RESTRUKTURIRANJU RIJEČKE BANKE d.d., RIJEKA**

I.

U Odluci o sanaciji i restrukturiranju Riječke banke d.d., Rijeka ("Narodne
novine", broj 31/96) točka VII. stavak 2. mijenja se i glasi:

"Obveznice iz stavka 1. ove točke izdaju se u kunama na iznos od 170
milijuna kuna sa rokom dospijeća od 10 godina i visinom kamatne stope od
8,5% koja se isplaćuje svakih 6 mjeseci".

Iza stavka 2. dodaju se novi stavci 3. i 4. koji glase:

"Neiskupljeni iznos obveznica izdanih po Odluci o sanaciji i restrukturiranju
Riječke banke d.d., Rijeka zaključno sa 20. studenim 1997. u iznosu od
352,6 milijuna kuna zamjenjuje se obveznicama uz valutnu klauzulu - protuvrijednost
u DEM po srednjem tečaju Hrvatske narodne banke na dan 20. studenoga 1997.
sa 6% kamata i rokom dospijeća od 10 godina koja se isplaćuje svakih 6
mjeseci i to 20. svibnja i 20. studenoga, tako da prvi anuitet dospijeva
20. svibnja 1998., a zadnji 20. studenoga 2007. godine.

Za povećanje obveza banke prema "London i Paris klubu" (povećanje s
osnova "malog reprograma" za "Pariz klub" te "gross up" za povećanje obveza
za "London klub") izdaju se obveznice u visini od 23 milijuna kuna uz valutnu
klauzulu - protuvrijednost u DEM po srednjem tečaju Hrvatske narodne banke
na dan 20. studenoga 1997. sa 6% kamata i rokom dospijeća od 10 godina
koja se isplaćuje svakih 6 mjeseci i to 20. svibnja i 20. studenoga tako
da prvi anuitet dospijeva 20. svibnja 1998., a zadnji 20. studenoga 2007.
godine."

II.

Iza točke VII. dodaju se nove točke VIIa., VIIb. i VIIc. koji glase:

"VIIa.

Za slučaj da za vrijeme amortizacije obveznica dođe do zamjene valute
koja se koristi za valutnu klauzulu za neku drugu valutu (DEM u EURO) izvršit
će se i obračunska zamjena neamortiziranog dijela obveznica sa klauzulom
protuvrijednosti u toj valuti i obračunom na dan zamjene po srednjem tečaju
Hrvatske narodne banke.

VIIb.

Ministarstvo financija će u ime Republike Hrvatske izvršiti zamjenu
obveznica izdanih po Zakonu o izdavanju obveznica za restrukturiranje gospodarstva
u Republici Hrvatskoj ("Narodne novine", broj 27/91) za potraživanje Riječke
banke d.d., Rijeka prema Republici Hrvatskoj u iznosu od 416.980.000,00
kuna koji predstavlja diskontiranu vrijednost obveznica prema Riječkoj
banci, a zamjenom dionica u tom iznosu podmiruju se obveze Republike Hrvatske
prema Riječkoj banci sukladno Zakonu o izdavanju obveznica za restrukturiranje
gospodarstva u Republici Hrvatskoj u cijelosti.

Ministarstvo financija će izvršiti zamjenu sa stanjem na dan 29. veljače
1996. godine, za utržive obveznice koje se nominiraju u kunama, a isplata
obveznica vezana je na indeks promjena srednjeg tečaja Hrvatske narodne
banke za DEM u odnosu na kunu na dan dospijeća pojedinog anuiteta u odnosu
na dan zamjene obveznica, sa kamatom od 7,2% godišnje, polugodišnjim anuitetima,
na ime.

VIIc.

Zamjena obveznica iz stavka 3. točke VII. Odluke o sanaciji i restrukturiranju
Riječke banke d.d., Rijeka obavit će se s danom 31. prosinca 1997., a izdavanje
obveznica iz stavka 4. točke VII. izvršit će se s danom 31. prosinca 1997.
godine."

III.

Ova Odluka stupa na snagu danom objave u "Narodnim novinama".

Klasa: 450-02/93-01/05
Urbroj: 5030115-98-4
Zagreb, 12. veljače 1998.

Predsjednik
**mr. Zlatko Mateša,** v. r.

Odluka, NN 20/1998-2380